Paratowyd yr adnodd hwn gan Undeb yr Annibynwyr Cymraeg www.annibynwyr.org

**Bugeiliaid!**

**Mererid Mair**

**Bugail 1:** Lle mae pawb? Dim ond mynd tu ôl i’r clawdd wnes i. Doedd gen i ddim dewis. Roeddwn i’n byrstio. A rŵan – dim golwg o neb. *Typical*!

**Bugail 2:** (rhedeg i mewn allan o wynt) Fanna wyt ti! Tyrd!

**Bugail 1:** Tyrd? Hanner ffordd drwy’r shifft ydan ni. Lle mae pawb beth bynnag?

**Bugail 2:** Yn ei heglu hi lawr y bryn i Fethlehem. Tyrd!

**Bugail 1:** *Hold on* am funud. Dwi ddim yn dallt. Deg munud yn ôl roedden ni gyd yn cadw golwg ar y defaid ’ma ac yn sôn am be gawn ni i frecwast ar ôl cyrraedd adra, a rŵan ti’n sôn am redeg i Fethlehem. Ddigwyddodd ’na rywbeth tra rown i’n gneud fy hun yn gyfforddus?

**Bugail 2:** Be? Nes di ’rioed eu colli nhw?

**Bugail 1:** Dwi erioed wedi colli dafad diolch yn fawr. Dwi’n fugail gofalus dros ben.

**Bugail 2:** Naci, ddim y defaid, ond angylion

**Bugail 1:** Reit, gad i ni arafu lawr am funud; *recap* bach, ia? Roedden ni gyd yn gwylio’r praidd – gneud ein job ynte – roeddwn i isio gwario ceiniog ac mi es yn ddistaw bach draw fanna. Dwi’n dod yn ôl ac ma pawb wedi diflannu a ti’n deud fod isio i ni redeg i Fethlehem ac yn sôn am angylion.

**Bugail 2:** Ia, mi ddwedon nhw fod raid i ni fynd i Fethlehem am fod gwaredwr y byd wedi ei eni mewn stabl yna. Fo fydd ...

**Bugail 1:** Paid â deud yr un gair arall. Felly ddim jest angylion, ond gwaredwr y byd mewn stabl? Ti ’di cholli hi, mêt – lle ma’r lleill i fi gael siarad efo rywun call?

**Bugail 2:** Fel ddwedes i, maen nhw ar eu ffordd i Fethlehem. Roedd hi’n olygfa anhygoel. Llond yr awyr o angylion yn canu – ac *am* ganu! Roedd y cyfan fel petai bob nodyn yn canmol Duw, alla i ddim credu na wnest ti glywed na gweld dim. Tyrd, dwi isio cyfarfod y Meseia. Mi ddwedodd yr angel y gwnawn ni ddod o hyd iddo fo wedi’i lapio mewn cadachau ac yn gorwedd mewn cafn bwydo anifeiliaid.

**Bugail 1:** Ti’n mwydro ’mhen i rŵan – jôc ydi hyn, ia? Babi bach yn waredwr y byd! Meseia yn cael ei eni mewn stabal ac yn cysgu mewn cafn ac mi ddaeth angylion o’r nefoedd i roi gwybod i ni, fugeiliaid Bethlehem – a ti’n gwybod cystal â fi be mae pobl yn ei feddwl ohonon ni, dydyn ni ddim byd sbesial nac ydyn – ni fugeiliaid Bethlehem yn cael gwahoddiad i fynd i’w weld o.

**Bugail 2:** Ia, fel ’na ddigwyddodd hi, ac os na wnei di frysio mi fydd hi rhy hwyr. Ar ôl be dwi wedi gweld a’i glywed, mae’n rhaid i fi fynd a dwi’n mynd *rŵan*. Fe gei di neud be lici di.

**Bugail 1:** (aros i Bugail 2 adael) Aros amdana i!

(Ar ôl bod yn y stabal mae Bugail 1 a Bugail 2 yn cerdded yn araf)

**Bugail 2:** Wyt ti’n iawn?

**Bugail 1:** Dwi ddim yn gwybod.

**Bugail 2:** Wel mi roeddet ti’n canu a dawnsio’n wirion gynna.

**Bugail 1:** Ti’n un da i siarad – dwi heb dy weld di’n symud fel ’na ers priodas Obed bum mlynedd yn ôl.

**Bugail 2:** Ond be sy’n bod rŵan? Ti’n cerdded fel malwen.

**Bugail 1:** Ydyn ni mewn breuddwyd?

**Bugail 2:** Be ti’n feddwl, breuddwyd?

**Bugail 1:** Wnei di binsio fi i neud yn siŵr ’mod i’n effro?

(Bugail 2 yn ei binsio)

**Bugail 1:** Aw! Ddim mor galed â hynna!

**Bugail 2:** Wyt, mi rwyt ti ar ddeffro ac na, dydyn ni ddim mewn breuddwyd.

**Bugail 1:** Felly mae’r holl bethau dwi newydd weld yn wir?

**Bugail 2:** Ydyn, pob dim.

**Bugail 1:** Y stabal, yr anifeiliaid. Y fam ifanc a’r babi yn y preseb. Iesu – y Meseia. Pob dim yn wir ...

**Bugail 2:** Ydy. Mae’n rhaid i mi gyfaddef na alla i cweit gredu chwaith, ond dwi’n dal i glywed yr angylion yn canu – sôn am ganu a sôn am olygfa – yr awyr yn llawn o angylion.

Pwy fasa’n meddwl y baswn ni, fugeiliaid Bethlehem yn cael bod yn rhan o’r fath ddigwyddiad.

**Bugail 1:** Ia de, bugeiliaid – y rhai cyntaf i weld y Meseia